text: Region afviser kritik af ambulancer
  04 december 2016 kl. 17.08
  Ambulance Syd har kun 514 reddere imod idealbemandingen, som Region Syddanmark har fastsat til 550. Men det afvises, at det betyder længere responstider.
  Formanden for det præhospitale udvalg, Thyge Nielsen (V), kan ikke genkende billedet, som det socialdemokratiske folketingsmedlem, Troels Ravn, tegner af ambulanceberedskabet.
  - Nu skal vi jo først se, om vi kommer op på minimums-bemandingen, siger Thyge Nielsen til TV SYD.
  Han har forelagt vagtcentralen, som regionen også driver, de eksempler, som Troels Ravn har fremlagt. Og de kan ikke genkende, at responstiderne skulle være forøgede.
  Han erkender, at der kan være tilfælde, hvor der f.eks. ikke er en ambulance i Brørup, og så disponerer vagtcentralen over en vogn fra stationen i Vejen – 10 kilometer væk.
  - Og stationen i Brørup er jo aldrig bemandet om natten. Det har den aldrig været.
  Ambulance Syd har netop indgået en ny overenskomst med FOA, som skal gælde fra 1. marts. Den kan betyde, at der skal ansættes endnu flere reddere.
  Fredag slog Ambulance Syd et uspecificeret antal stillinger som ambulancereddere og para-medicinere op.
  
  
  